text: Op mod 600 dyr indebrændt og nødslagtet
  22 februar 2013 kl. 10.41
  500 til 600 søer og smågrise omkom under en voldsom brand fredag morgen på Grøngårdsvej i Sæd ved den dansk-tyske grænse.
  Svinefarmen består af flere staldafsnit, og branden var brudt ud i det ene.
  Indsatsleder Kenneth Achner, Tønder Brandvæsen, fortæller, at de lokale brandfolk fra Højer og Tønder tilkaldte hjælp fra brandvæsenet i Süder Lügum på den anden side af grænsen, da de regnede med, at der skulle et større mandskab til at hjælpe dyrene ud af den brændende stald.
  Det blev imidlertid ikke nødvendigt, da dyrene enten var døde eller døende af røgforgiftning. Dyrlæger blev tilkaldt for at nødslagte de dyr, som ikke var helt døde.
  Branden blev nedkæmpet i løbet af formiddagen.
  Årsagen til branden er ikke kendt. Politiets teknikere går nu i gang med at undersøge den udbrændte stald.
  